Ifølge flere bilproducenter bør batterierne i elbiler kunne holde 15-20 år – altså hele bilens levetid. Generelt har vi dog stadig forholdsvis lille viden om holdbarheden på batterierne i elbiler. Det skyldes, at der først de seneste år er kommet et større antal elbiler på vejene, og derfor et det statistiske grundlag stadig sparsomt.
Den amerikanske virksomhed Recurrent har specialiseret sig i at lave batterirapporter og analyser af elbiler. Ifølge deres seneste analyse af 15.000 elbiler helt tilbage fra den spæde begyndelse i 2010, sker det heldigvis forholdsvis sjældent, at et batteri går helt i stykker. Undersøgelse viser, at kun 1,5 procent af bilerne har fået udskiftet batteriet i bilens levetid.
Degradering
Analysen konkluderer også, ikke overraskende, at batterier degraderer over tid. Med andre ord bliver kapaciteten i batterierne mindre, jo mere vi bruger og slider på batteriet. Det kender vi også fra mobiltelefoner, el tandbørster og alt muligt andet elektronik med et batteri. Det betyder ikke, at batteriet er defekt, men man får bare mindre kapacitet og brugstid ud af hver opladning.
Analysen viser dog, at degraderingen af batteriet er forskellig alt efter bil- og batteriproducent, og samtidig er kurven ikke lineær. Se følgende eksempel på en Hyundai Ioniq 5 og Ford Mustang Mach-E.
Målingen viser, at batteriets kapacitet typisk falder mest de første 20-40.000 km og altså rammer et lavpunkt heromkring. Dog et begrænset fald i kapaciteten på 2-5%. Herefter flader kurven ud. Analysen på Mustang Mach-E indikerer endda, at kapaciteten igen kan stige herefter. Desværre har ingen af elbilerne været på markedet længe nok til, at analysefirmaet har kunne måle udover ca. 130.000 km.